**NOTĂ INFORMATIVĂ**

**la proiectul hotărîrii Guvernului**

**privind modificarea și completarea Hotărîrii Guvernului**

**nr. 834 din 7 iulie 2008**

Proiectul „Regulamentului privind organizarea și funcționarea Sistemului informațional integrat al Poliției de Frontieră" a fost elaborat de către Departamentul Poliției de Frontieră întru executarea art.16 din Legea nr. 71 din 22 martie 2007 cu privire la registre precum și a prevederilor Hotărîrii Guvernului nr.834 din 7 iulie 2008 "Cu privire la Sistemul informațional integrat al Poliției de Frontieră"

În ultimii ani Republica Moldova a întreprins pași concreți în vederea asigurării securității frontierei de stat, inclusiv cu asistența Uniunii Europene, prin lansarea activității Misiunii de asistență la frontiera Republicii Moldova şi Ucrainei. Grație implicării experților europeni în dezvoltarea managementului integrat al frontierei de stat a Republicii Moldova, în comun cu organele competente în domeniul frontalier, s-a reușit într-o perioadă scurtă optimizarea activității acestor organe. Totodată, se impune dezvoltarea de mai departe a managementului integrat al frontierei prin utilizarea tehnologiilor informaționale moderne.

Crearea Sistemului informațional integrat al Poliției de Frontieră presupune nu numai formarea resurselor informaționale cu referire la evenimentele ce au loc la frontieră, dar și acumularea, stocarea și prezentarea lor conform legislației în vigoare, reieșind din competența funcțională.

Sistemul informațional integrat al Poliției de Frontieră este destinat pentru colectarea, prelucrarea, stocarea, actualizarea și analiza datelor despre persoanele fizice și mijloacele de transport care traversează frontiera de stat a Republicii Moldova, despre evenimentele ce au loc pe segmentul verde al frontierei, cu punerea acestor informații la dispoziția autorităților publice competente, altor persoane fizice şi juridice, în conformitate cu Legea nr.283 din 28 decembrie 2011 cu privire la Poliţia de Frontieră și Legea nr.215 din 4 noiembrie 2011 cu privire la frontiera de stat a Republicii Moldova, precum și cu alte acte legislative și normative în vigoare.

Astfel, adoptarea Regulamentului privind organizarea și funcționarea Sistemului informațional integrat al Poliției de Frontieră reprezintă o necesitate iminentă pentru punerea în exploatare a sistemului informațional automatizat destinat ținerii registrului de stat, exploatarea uniformă a acestuia precum și crearea cadrului legal pentru exploatarea acestuia de către deținătorul și utilizatorilor cu drept de acces.

Totodată, modificările și completările operate în Conceptul tehnic al Sistemului Informațional Integrat al Poliției de Frontieră aprobat prin Hotărîrea Guvernului nr.834 din 7 iulie 2008 sunt elaborate de către Ministerul Afacerilor Interne în temeiul prevederilor art.2 din Legea nr.273-XIII din 9 noiembrie 1994 privind actele de identitate din sistemul național de pașapoarte, pct.1 din Hotărîrea Guvernului nr.53 din 17.01.2013 cu privire la aprobarea modelelor și punerea în aplicare a actelor de identitate de tip nou, pct.1.3.1. din Anexa nr. 2 a Hotărîrii Guvernului nr.526 din 3 iulie 2014 pentru aprobarea Acordului de finanțare dintre Guvernul Republicii Moldova și Uniunea Europeană privind suportul în implementarea Planului de acțiuni privind liberalizarea regimului de vize, semnat la 12 iunie 2014, precum și în temeiul Acordului dintre Guvernul Republicii Moldova și Cabinetul de Miniștri al Ucrainei cu privire la organizarea schimbului de informații privind persoanele și mijloacele de transport cu care persoanele traversează frontiera de stat moldo-ucraineană, semnat la Chișinău la 4 noiembrie 2015.

La fel, proiectul este elaborat în vederea executării prevederilor art.24, alin.(2), lit. a), din Legea nr. 133 din 8 iulie 2011 cu privire la protecția datelor cu caracter personal.

Astfel, conform prevederilor art. 24, alin.(2), lit. a), din Legea nominalizată, sînt supuse verificării prealabile categoriile de operațiuni de prelucrare a datelor cu caracter personal care fac obiectul transmiterii transfrontaliere, precum şi categoriile de operațiuni de prelucrare a datelor cu caracter personal care prezintă riscuri speciale pentru drepturile şi libertățile persoanelor, operațiunile de prelucrare a categoriilor speciale de date cu caracter personal, de asemenea a datelor genetice, biometrice şi a celor care permit localizarea geografică a persoanelor, inclusiv în scop de cercetare științifică.

Proiectul oferă posibilitatea Poliției de Frontieră a Ministerului Afacerilor Interne să verifice și să stabilească identitatea persoanei fizice utilizînd inclusiv mijloace de identificare biometrică (facială și/sau prin amprente digitale) și să încadreze aceste operațiuni în limitele accesării și prelucrării legale a datelor, inclusiv acelor care fac parte din categoria datelor cu caracter personal.

Reieșind din prevederile articolului 6 din Acordul dintre Guvernul Republicii Moldova și Cabinetul de Miniștri al Ucrainei cu privire la organizarea schimbului de informații privind persoanele și mijloacele de transport cu care persoanele traversează frontiera de stat moldo-ucraineană, semnat la 4 noiembrie 2015, proiectul stabilește posibilitatea accesării pe lîngă sursele suplimentare de informații (Ministerul Tehnologiei Informației și Comunicațiilor, Ministerul Afacerilor Externe şi Integrării Europene, organele de drept și Ministerul Justiției) și sursele autorităților statelor vecine competente în managementul frontierei de stat de către persoane fizice și mijloace de transport.

În scopul asigurării transparenței în procesul decizional, proiectul este plasat pe pagina oficială a Ministerului Afacerilor Interne în rețeaua Internet, la rubrica „Transparența” directoriul Consultări publice /Organizarea consultărilor publice.

Ținem să menționăm, că implementarea proiectului se va efectua în limitele mijloacelor financiare stabilite în bugetul de stat și nu va necesita cheltuieli financiare suplimentare.

**Ministru Alexandru JIZDAN**